**Manje je više**

**(Laička kolumnica [181])**

**Razmatranje o kušnji**

U ozračju *korizme* nižem riječi od kojih neka nastane *razmatranje*. Tako sebi molitveno govorim sjedeći za kućnim računalom, voljan sročiti novo u nizu esejističkih promišljanja što ih razdragano nazivam kolumnicama.

U skladu s ovonedjeljnom blagovijesnom perikopom (Lk 4, 1-13) misaoni put prokrčuje mi uvodna evanđelistova rečenica: *Isus se, pun Duha Svetoga, vratio s Jordana i Duh ga četrdeset dana vodio pustinjom, gdje ga je iskušavao đavao.* Nastavak uzbudljive priče dobro je znan. U središtu razmatračke pozornosti nalazi se *kušnja*, tajanstvena imenica što nauho zvuči slično kao *šutnja*, ili možda kao *slutnja*. Draška me i *kuša* ta zagonetna, jogunasta riječ u koju *štošta* stane, s kojom se *koješta* povezuje, pa meni očigledno ne preostaje *ništa* drugo doli *pokušati* s njom se, ovjerovljeno vođen Duhom Svetim, smiono laički *okušati*.

Pozemljarsko bivstvovanje bez kušnje smrtnicima je poput Tebe i mene nezamislivo. Ako ni Isusa nije mimoišla, nedvojbeno je da pogađa *svakog* čovjeka. Postoje naoko bezazlene, bezopasne, lake, prolazne kušnje. Ima *iskušenja* koja tište, tlače, kinje, zastrašuju, proganjaju, muče, more i ubijaju čovjeka, prerastajući u opasne *napasti* što razaraju duhovne česti čovještva. Kušnje nas obijesno odvode s puta, osobito ako zapostavimo smjerokazne vrednote iz kojih bogozovno crpimo franklovsku *volju za smislom* Života i postojanja.

Iz vrtoglava kolopleta kušnje *možemo* se iskobeljati. Muzikalni svećenik i pjesnik **Anton Šuljić** pomaže nam stihovima ispovjedno priznavateljske antologijske pjesme *Vraćam ti se*: *Evo Ti se vraćam smjeran i pitom. / Kušnjama si me sažgao / do mjere bola i suze / i osjećaja gubitka. / Sad kada Ti se vraćam, osjećam mir / i dobitak najvećeg dara Tvojih kušnji: / slobodno srce za putovanje do kraja. / A bilo je teško izdržavati otkidanja / bez jasna cilja i sigurna puta.*

Svemogi, milosrdni Isukrste, daj da odolijevamo kušnjama. Ne dopusti sotonskim silama tmine da nas strmoglavljuju u bezdano grotlo ništavila.

Sead Ivan Muhamedagić